Agama Adat Iban dalam Politiesme
ENDANG nitihka semaya Bunsu Petara, Keling Anak Si Gundi, sida deka nulung bala petunggal iya (bansa Iban) taja sida enda begulai sejalai agi di Tembawai Juah dulu kelia. Mayuh tuai-tuai Iban ti tebilang ditulung sida sekali ke nengah mimpi tauka ngena segenda betemu mua. Dalam cherita mimpi-mimpi tuai-tuai Iban, nya nunjukka tanda Bunsu Petara milih lalu nulung sida ngerembai sereta ngemansangka anak telesak sida ke serata menua Sarawak. Uji peratika sekeda ari mimpi tuai-tuai Iban di baru tu. Mimpi Jabu Apai Umping Jabu apai Umping tu semina tebilang nyadi bujang berani lalu nyadi manuk sabung, ukai tuai kayau baka sida Dana Bayang, Linggir tauka Aji. Jabu ada di Bangat, Skrang. Sida menyadi ke lelaki iya nya, Tugang, Rekan, Ngadan apai Rembi enggau Gelayan endang sama berani sama kebal magang. Jabu suah bendar nulung Rajah ngaluska menua. Seduai iya Ngadan meh nyadi tuai ke diasuh Tuan Muda Charles Brooke nundukka Perintah Raja maya  Kayau  Sadok Ke-3 taun 1861. Jabu bisi mimpi, lalu mimpi iya baka tu: Dalam mimpi, Jabu asai ke merau nguluka sungai, nyau kelama iya udah mudik, endur iya rembus ba ai, asai lubuk asai letung, besai bendar tak sega. Lebuh iya dia, peda iya mayuh bendar sungai bepati ari sungai nya, bisi ai sungai nya biru, bisi mansau, bisi chiru, bisi gadung, bisi kuning enggau bisi ga chura bukai. Nyau kepuas iya kalat-kalat enda nemu ni ai sungai ke deka dipudik, iya pan mudik ai ke kuning. Nyau kelama udah iya mudik ai sungai nya endur iya meda orang siku mandi, ti mai iya niki ke rumah. Iya pan lalu nanchangka perau, udah nya lalu enggau orang nya niki. Datai di rumah, ba ruai orang ke pala tangga, orang pan lalu ngasuh iya duduk tang iya enggai laban madahka diri deka ka Gelong. Orang madah ngagai iya rumah nya ukai rumah orang Gelong tang enggi orang Linsing Kuning. Tusah deh ati iya ensepi diri salah rumah ditiki. Lebuh iya rindang irau ka nya, alai indu siku pansut an bilik ngasuh iya tama, iya lalu tama ke bilik. Lebuh iya duduk enggau indu di bilik, iya minta pangaruh ngamb ka diri tau serang.       “Enda kami ditu tau ngasuh nuan tau serang Jabu,” pia ka indu, “laban rumah tu rumah Linsing Kuning. “Ngasuh nuan raja baru kami tau,” ku indu nganu iya. Iya madahka diri enggai raja, laban pangeraja iya udah chukup. Nyau kepuas iya ka ngumbuk minta diri tau serang ari indu, indu madah ngagai iya, iya semina naka tau kayau, laban rumah nya ukai rumah orang Panggau Libau tauka orang Gelong. Indu madah ngagai iya, laban iya udah datai di Linsing Kuning, baka pengeraja sida ga utai ulih Jabu ila. Jabu senganging enggai, tang agi minta diri tau serang. Lebuh seduai betalatka nya, Jabu tedani lalu nemu nya mimpi. Mimpi Jabu tu amat, iya semina suah bendar matak kayau anak. Nyadi ba pemulih utai iya bulih bendar, tang lebuh utai udah mayuh rumah iya deka bendar angus, laban iya madah ngagai indu nya, iya enggai raja. Mimpi Temenggong Koh Anak Jubang Temenggong Koh Anak Jubang tuai Iban keterubah dichirika nyadi Temenggong di Batang Rajang dalam menua pegai Kapit ke diatu. Nyadi Koh tu tau kayau lalu suah mega matak bala malas uti bunuh bansa Orang Ulu sebelah Ulu Batang Rajang ketegal sida nya suah ngachau bansa Iban ti deka berimba bumai betuan di menua nya. Temenggong Koh bisi mimpi baka tu: Lebuh iya baru angkat bujang, kira umur iya maya nya manggai 15 belas taun, iya asai ke bemimpi tesat bejalai. Nyau kepuas ke tesat nya baru iya rembus ba jalai tawas besai bendar. Lalu dititi iya jalai lalu niki ke bukit. Datai iya di tuchung bukit dia iya meda bisi rumah. Ari rumah nya pansut indu siku lalu ngelaluka iya.              Ninga indu ngelaluka iya, iya pan niki ke rumah. Datai di rumah, indu nya lalu mai iya tama ka bilik. Lebuh tama, peda iya bilik ngenjing penuh dedat laban reta tengkira. Ku indu nya madahka iya.       “Nya semua reta enggi nuan magang Koh.” Gaga bendar asai ati sepi iya ninga indu nya madahka semua reta nya enggi iya magang. Udah indu madahka nya enggi iya, indu lalu madahka rumah ke ditiki iya nya rumah orang di tuchung Rabung Berani, Rabung Kaya. Udah nya indu lalu mai iya pansut ke ruai ka baru. Lebuh indu mai iya ka ruai, dia iya nyau berunding deka mulaika diri. Indu pan lalu ngasuh iya pulai, sereta lalu madah ngagai iya jalai iya pulai.         Udah indu nunjukka jalai ngagai iya, iya lalu nurun bukit ke ditiki iya mansang kia tadi. Nyau lama udah iya nurun, iya pan rembus ke lebak dalam bendar. Ari lebak nya iya nurun baru, lalu meda buluh betung melintang jalai iya. Datai ba betung iya lalu deka ensuruk. Kejang iya deka meremi ensuruk, iya tedingaka nyawa orang ngangau nagang iya ensuruk nya. Ninga rara orang, iya lalu ngeransi deka merejuk. Tang orang enda ngasuh iya merejuk melunggang ke sepiak.          “Ni jalai aku dih?” ku Koh.          “Enti nuan deka nengah jalai nya, lumpung nuan betung nya,” ku munyi jaku orang nya.                   “Baka ni deka ngelumpung betung ngemesai nya?” ku saut Koh.           “Enti nuan enda ulih ngelumpung betung nya, nuan nadai jalai bukai,” ku timbal orang nya bejaku baru.           Ninga munyi nya, iya lalu nyintak duku jempul iya lalu mantap betung nya putus dua. Duku ke dikena iya mantap betung nya asai sepi iya, endang duku ke suah ditangkin iya di menua tu. Udah putus betung nya disimpung iya, indu siku dinga iya bejaku.           “Mayuh bendar orang udah nengah jalai nya Koh, tang siku pan nadai mih sida tesimpungka betung ke melintang jalai sida nya. Kengka siku dua ke berani nyimpung iya, semina naka ngeliti aja kulit kena pantap sida.  Nyadi laban nuan udah tesimpungka betung nya, enti nuan ngayau nadai menua tau enda alah laban nuan.” Udah abis jaku indu nya, lelaki siku pan pansut madahka, enti Koh ngangauka sida mai ngayau, sida deka enggau iya magang. Lelaki nya madahka diri Keling, tuai orang di Panggau Libau.         Nyadi lebuh Koh apin dichiri Raja Charles Brooke nyadi Penghulu menya, sekali ga Koh bisi mimpi nyelai. Iya asai ke betemu enggau Raja Brooke ke ngasuh iya muka sarah. Dibuka iya enda ulih, laban Raja nadai meri iya pemuka. Meda sarah lalu apin ulih buka iya ke Raja Brooke.         “Nya sebarang chara nuan muka sarah nya Koh,” ku Raja Brooke. Ninga munyi nya, Koh pan mabak tanchang sarah enggau penapat-inat. Sarah pan pan tebuka ga dibabak iya. Peda iya utai dalam sarah nya, duit penuh sarah. Raja Brooke pan madahka iya, nya endang enggi iya magang-magang.            Udah tembu nya, Raja Brooke pan bejaku baru deka ngasuh iya nyadi Penghulu.  madahka diri enda tau nyadi Penghulu.          “Dek enda tau enda nyadi Penghulu,” ku Raja Brooke nimbal saut Koh. Lebuh seduai bekelikuh, Koh pan tedani. Nya baru iya nemu nya mimpi ti nyelai. (Kenu ku Benedict Sandin, mimpi tu ditusi niang Temenggung Koh empu ngagai niang Mujah Anak Mambang dalam taun 1951 di Kuching. Sebedau Temenggung Koh parai tuai, Mujah parai dalam bulan April 1966 maya  umur iya 95 taun.) (Betampung ba Tusun Ke-48) Nya mih sekeda ari chara Orang Panggau Libau (Bunsu Petara) ngayanka diri lalu mantu bansa Iban ti megai Agama Adat Iban. Orang ti ayan dalam 13 mimpi tuai Iban nya ukai Antu tang Bunsu Petara (Dewa), ukai mega Petara (God Almighty). Udah ambis macha artikel tu ila, arapka kitai Iban tau bebasaka agama tauka pengarap orang bukai taja diri empu udah megai agama Kristian, Islam, Hindu, enggau ti bukai. Tetiap iku mensia dunya bisi penemu kediri empu milih agama / pengarap ti patut ba diri empu, tang anang bejai agama orang bukai, enggai ke kitai dianu Petara, Bunsu Petara tauka Antu. Pemaik, pengelantang meruan enggau kitai semua, gayu guru gerai nyamai. Awakka berekat Iya enggau kitai belama-lama. Pia mega enti sema bisi bantah ba utai ke enda betul dibantaika aku dalam artikel tu, enggau ati ti gaga sereta rurus ati aku nerima pejah tauka bantah kita; awakka utai ti enda betul deka diaduka aku baru; utai tajam tau tumpul, utai juring tau kudul, utai terit tau tendur,  maya artikel tu nyadi bup dudi hari ila. Anang takut, anang malu ngiga aku ba lumur hp / whatsApp tu: 013 8325146.                   Oleh Harry Usup Umbar 
See author's posts
